Un dels principis rectors de l'article 43 de l'Estatut d'autonomia de Catalunya preveu que els poders públics han de promoure la participació social en l'elaboració, la prestació i l'avaluació de les polítiques públiques.
L'article 170 de l'Estatut d'autonomia de Catalunya disposa que correspon a la Generalitat la competència executiva en matèria de treball i relacions laborals; i l'article 150 del mateix text legal estableix la competència exclusiva d'autoorganització de l'Administració.
La representació institucional dels empresaris la regula la disposició addicional sisena del Text refós de la Llei de l'Estatut dels treballadors, aprovat pel Reial decret legislatiu 1/1995, de 24 de març, on s'assenyala que la representació institucional de les associacions empresarials, en defensa dels interessos generals dels empresaris davant les administracions públiques i altres entitats i organismes de caràcter estatal o de comunitat autònoma que la tinguin prevista, correspon (i) a les associacions empresarials que tinguin un 10% o més de les empreses i dels treballadors en l'àmbit estatal i també (ii) a les associacions empresarials de comunitat autònoma que tinguin al seu territori un mínim del 15% dels empresaris i els treballadors.
Així mateix, la disposició addicional primera, apartat 2, de la Llei orgànica 11/1985, de 2 d'agost, de llibertat sindical, estableix que el Govern de l'Estat dictarà les disposicions que siguin necessàries per al desenvolupament del que preveu la disposició addicional sisena de l'Estatut dels treballadors.
No obstant això, a dia d'avui, encara no s'ha desenvolupat reglamentàriament aquest precepte.
L'Administració de la Generalitat de Catalunya disposa, dins la seva estructura organitzativa, d'un nombre important d'àmbits institucionals de participació en els quals hi tenen presència, d'acord amb les corresponents lleis o les normes de creació, constitució o funcionament, les organitzacions empresarials de Catalunya segons la seva representativitat, de forma que cal donar resposta, mitjançant un procediment objectiu, a aquelles entitats que sol·licitin la seva participació.
És per això que, en absència de procediment específic i segons les normes de procediment general que estableixen la Llei 26/2010, del 3 d'agost, de règim jurídic i del procediment de les administracions públiques de Catalunya; i la Llei 30/1992, de 26 de novembre, de règim jurídic de les administracions públiques i del procediment administratiu comú, cal establir un procediment per tal d'acreditar i atribuir la quota de representativitat de les organitzacions empresarials, en vista a un funcionament adequat i correcte dels òrgans i les instàncies de participació esmentats, ja que de la seva composició correcta en depèn el seu funcionament institucional adequat.
Atesa la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya; i la Llei 26/2010, del 3 d'agost, de règim jurídic i de procediment de les administracions públiques de Catalunya;
Atès el dictamen del Consell de Treball, Econòmic i Social de Catalunya;
De conformitat amb l'article 39 de la Llei 13/2008, de 5 de novembre, de la presidència de la Generalitat i del Govern; a proposta del conseller d'Empresa i Ocupació; d'acord amb el dictamen de la Comissió Jurídica Assessora, i amb la deliberació prèvia del Govern,
Aquest Decret té per objecte establir el procediment d'acreditació i atribució de la quota de representativitat de les organitzacions empresarials més representatives a Catalunya en l'àmbit de la seva presència institucional en els òrgans i les instàncies de participació de la Generalitat de Catalunya, així com per a l'assignació dels recursos vinculats a aquesta funció.
Poden presentar la sol·licitud d'acreditació i atribució de la seva quota de representativitat, mitjançant el procediment regulat en aquest Decret, aquelles organitzacions empresarials més representatives a Catalunya d'acord amb la disposició addicional sisena del Text refós de la Llei de l'Estatut dels treballadors, aprovat pel Reial decret legislatiu 1/1995, de 24 de març, inscrites al Registre de l'Oficina pública de dipòsit d'estatuts d'organitzacions empresarials i sindicats de treballadors.
3.1 El Departament competent en matèria de relacions laborals farà pública, mitjançant Ordre, la convocatòria d'acreditació i atribució de la quota de representativitat institucional, d'acord amb el procediment que estableix aquest Decret.
3.2 Les organitzacions empresarials, per part de la persona que n'exerceixi la representació, han de formular la sol·licitud d'acreditació i atribució de la quota de representativitat de les organitzacions empresarials més representatives a Catalunya mitjançant els formularis que figuren a la pàgina web del Departament d'Empresa i Ocupació de la Generalitat Catalunya [URL], al Canal Empresa ( http://www.gencat.cat/canalempresa/xarxa ), o al web de l'Oficina Virtual de Tràmits [URL].
Un cop formalitzat, el formulari s'ha d'adreçar a la direcció general que té assignada la competència en matèria de relacions laborals, i s'ha de presentar a qualsevol oficina de la xarxa d'Oficines de Gestió Empresarial (OGE) indicades al Canal Empresa ( http://www.gencat.cat/canalempresa/xarxa ), sens perjudici de les previsions que fa l'article 25 de la Llei 26/2010, del 3 d'agost, de règim jurídic i del procediment de les administracions públiques de Catalunya, respecte a la presentació de sol·licituds, escrits i comunicacions que els ciutadans dirigeixin als òrgans de les administracions públiques.
El termini per presentar les sol·licituds el determinarà la convocatòria.
Les sol·licituds han d'anar acompanyades de la documentació necessària que estableix l'article 4 d'aquest Decret.
3.3 No cal presentar la documentació anterior si ja és en poder de l'Administració de la Generalitat de Catalunya, i no ha sofert modificacions, en aplicació del que preveu l'article 25.4 de la Llei 26/2010, del 3 d'agost, de règim jurídic i del procediment de les administracions públiques de Catalunya.
En aquest cases pot substituir per una declaració de l'entitat sol·licitant assegurant que no hi ha hagut modificacions en la data de presentació de la sol·licitud, tot fent constar el lloc, la data i l'òrgan davant el qual es va presentar la documentació.
3.4 Un cop examinades la sol·licitud i la documentació presentada, si aquesta no compleix els requisits establerts, la direcció general competent en matèria de relacions laborals ha de requerir l'entitat sol·licitant perquè, en un termini de deu dies hàbils, esmeni els defectes o adjunti els documents preceptius, amb indicació que, si no ho fa, es considerarà que desisteix de la seva petició, amb la resolució prèvia, d'acord amb el que disposa l'article 71 de la Llei 30/1992, de 26 de novembre, de règim jurídic de les administracions públiques i del procediment administratiu comú.
3.5 La signatura de l'imprès de sol·licitud faculta la direcció general que té assignada la competència en matèria de relacions laborals per fer, en qualsevol moment, les comprovacions per mostreig o exhaustives necessàries per verificar la conformitat de les dades, mitjançant l'exhibició per part de l'entitat de la documentació acreditativa de les dades indicades, amb el consentiment previ inequívoc, si escau, de les persones físiques afectades, d'acord amb el que disposa la legislació sobre protecció de dades de caràcter personal.
4.1 Per acreditar el grau d'afiliació de les organitzacions és necessari aportar una llista de les empreses afiliades directa o indirectament per mitjà d'altres organitzacions o associacions.
S'entén per empreses afiliades les que defineix l'article 1.2 del Text refós de la Llei de l'Estatut dels treballadors, aprovat pel Reial decret legislatiu 1/1995, de 24 de març.
Aquesta llista s'ha d'adjuntar a la sol·licitud esmentada a l'article 3 en un format digital editable, i ha d'incloure els camps següents: nom, NIF, domicili, localitat i nombre de treballadors dels centres de treball ubicats a Catalunya a la data de presentació de la sol·licitud, d'acord amb les dades que consten declarades a la Tresoreria General de la Seguretat Social.
4.2 La unitat competent en matèria de registre d'estatuts de sindicats i associacions empresarials ha de comprovar la inscripció de l'associació i la persona que n'ostenta la representació.
4.3 Les dades han de ser actuals i vigents en el moment de formular la sol·licitud.
5.1 La unitat competent en matèria de relacions laborals ha d'efectuar la comprovació de les dades i l'aplicació del criteri objectiu que estableix l'article 7 d'aquest Decret i, en el termini d'un mes a comptar de l'endemà de la presentació de la sol·licitud, ha de formular una proposta de resolució.
El director o la directora general competent en matèria de relacions laborals ha d'emetre la resolució motivada corresponent, amb el tràmit d'audiència previ, del qual es pot prescindir quan no figurin en el procediment ni es tinguin en consideració altres fets o altres al·legacions o proves que les presentades per les persones interessades.
5.2 El termini màxim per emetre resolució i notificar és de tres mesos, a comptar des de la finalització del termini de presentació de les sol·licituds.
Transcorregut aquest termini sense que s'hagi dictat i notificat resolució administrativa expressa a l'entitat sol·licitant, aquesta pot entendre desestimada la seva sol·licitud.
D'acord amb l'article 114 de la Llei 30/1992, de 26 de novembre, de règim jurídic de les administracions públiques i del procediment administratiu comú, la resolució no exhaureix la via administrativa i en contra seva es pot interposar recurs d'alçada davant l'òrgan superior jeràrquic en el termini d'un mes a comptar des de l'endemà de la recepció de la seva notificació.
La resolució d'atribució de la quota de representativitat té una vigència de quatre anys a comptar des de l'endemà de la data de la notificació.
Un cop transcorregut aquest termini caldrà tornar a sol·licitar-ne l'atribució.
7.1 La quota de representativitat que s'obtingui ha de resultar de contrastar el nombre d'afiliacions d'empreses presentades per cada organització empresarial respecte del nombre total d'empreses afiliades a les organitzacions que s'hagin presentat a la convocatòria.
Les dades de caràcter personal que siguin comunicades en relació amb l'objecte d'aquest Decret estaran incloses en un fitxer de dades de caràcter personal d'acord amb la Llei orgànica 15/1999, de 13 de desembre, de protecció de dades de caràcter personal.
A tot el que no estigui previst expressament en aquest Decret són d'aplicació la Llei 26/2010, del 3 d'agost, de règim jurídic i del procediment de les administracions públiques de Catalunya; la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya; i la Llei 30/1992, de 26 de novembre, de règim jurídic de les administracions públiques i del procediment administratiu comú.
Es faculta el conseller d'Empresa i Ocupació per dictar les ordres que facin públiques les corresponents convocatòries.